ოთარ შიუკაშვილი

ოთარ გიორგის ძე შიუკაშვილი (ინგლ. Otari Shiuk; დ. 20 იანვარი, 1921, თბილისი  — გ. 13 მარტი, 1995,  როკვილი)   — ქართველი მხატვარი, ემიგრანტი.

 ბიოგრაფია 
ფერმწერი ოთარ შიუკაშვილი დაიბადა თბილისში. დაამთავრა სამხატვრო სასწავლებელი. 1945 წელს ჩაირიცხა თბილისის სამხატვრო აკადემიაში. ის იყო ერთადერთი სტუდენტი, რომელმაც დაიმსახურა სტალინის სტიპენდია. 1950 წლეს დაამთავრა ასპირანტურა და დაიცვა სადოქტორო დისერტაცია. შემდეგ მუშაობა დაიწყო სამხატვრო აკადემიაში პროფესორის თანამდებობაზე. 1950 წლიდან მუშაობდა მხატვარ-მულტიპლიკატორად კინოსტუდია „ქართულ ფილმში“.

1957 წელს საცხოვრებლად გადავიდა მოსკოვში. ამავე წელს გახდა საბჭოთა კავშირის მხატვართა კავშირის წევრი. როგორც მხატვარმა იმუშავა „მოსფილმის“ ფილმებზე „ბორის გოდუნოვი“ და „რომეო და ჯულიეტა“.

1980 წელს, მეორე მეუღლესთან, პიანისტ ბელა შიუკაშვილთან ერთად წავიდა ემიგრაციაში ამერიკის შეერთებულ შტატებში, ცხოვრობდა ნიუ-იორკში, შემდეგ ვაშინგტონში.

ოთარ შიუკაშვილის შემოქმედება გამოირჩეოდა ჟანრობრივი მრავალფეროვნებით. ის ერთდროულად იყო იმპრესიონისტი და „სოცრეალიზმის“ ოსტატიც, ხატავდა პორტრეტებს, ნატურმორტებს, პეიზაჟებს, თეატრისა და კინოს დეკორაციის ესკიზებს. ხშირად მონაწილეობდა რესპუბლიკურ, საკავშირო და საერთაშორისო გამოფენებში: იტალია, გერმანია, ესპანეთი, ავსტრია და სხვა. მის მიერ შესრულებულმა ბალერინა გალინა ულანოვას პორტრეტმა გრანპრი მიიღო ვენის საერთაშორისო სამხატვრო გამოფენაზე. ამერიკაში მხატვრის არაერთი პერსონალური გამოფენა ჩატარდა. მის გამოფენებს მასპინძლობდნენ: ნიუ-იორკი, ჯერსი-სიტი, სტენფორდი, ალექსანდრია (ვაშინგტონის ძველი უბანი) და სხვა.

1986 წლის დეკემბერში დიდმა ჟურნალმა „სამყარო და მე“ (ვაშინგტონი) თავისი ფურცლების დიდი ნაწილი დაუთმო ქართველი მხატვრის შემოქმედებას. ამავე დროს გაიმართა მისი პერსონალური გამოფენა, ხოლო 1987 წლის იანვარში გაიხსნა პერსონალური გამოფენა ტაივანში.

ოთარ შიუკაშვილის მრავალი ნამუშევარი, ჯერ კიდევ ემიგრაციამდე, შეიძინა მოსკოვის, ლენინგრადისა და ვოლგოგრადის მუზეუმებმა. მხატვარი ძალიან პოპულარული გახდა ამერიკელ და ევროპელ კოლექციონერებში. მისი ნამუშევრები იყიდებოდა აუქციონებზე. გარდა კოლექციონერებისა, სურათებს დიდი ბანკები და ოფისებიც ყიდულობდნენ.

საქართველოში დაცულია მხატვრის მხოლოდ ერთი ნახატი. ეს არის მისი ქალიშვილის (პირველი ქორწინებიდან), ლალის პორტრეტი, რომელიც მან თბილისის მუზეუმს აჩუქა. 

მეორე ქორწინებაში შეეძინა ვაჟი, მიხეილი.

მხატვარი გარდაიცვალა ინსულტით როკვილში (მერილენდის შტატი). დაკრძალულია იქვე.

ლიტერატურა
გელაძე, ნ., ოთარ შიუკაშვილი // დროშა. - 1991, N1. - გვ. 15.
ჩოხელი, გ., Otari Shiuk : Oil painting. - თბილისი : მინიატურა, 2024.

რესურსები ინტერნეტში

კატეგორია:დაბადებული 20 იანვარი
კატეგორია:დაბადებული 1921
კატეგორია:გარდაცვლილი 13 მარტი
კატეგორია:გარდაცვლილი 1995
კატეგორია:ქართველი მხატვრები
კატეგორია:ქართველი ემიგრანტები